Skade aan Mafikeng-kampus beloop dermiljoeneGeboue in vlamme gehul by die Mafikeng-kampus van die Noordwes-Universiteit nadat betogers op 24 Februarie 2016 op ‘n plundertog gegaan het Foto: Twitter Die skade wat tydens die onlangse studentebetogings aan die Noordwes-Universiteit se Mafikeng-kampus aangerig is, beloop ŉ astronomiese R151 miljoen. Maroela Media het by ŉ vertroulike bron by die universiteit die bedrag verneem. Die omvang van die skade is nie net beperk tot skade aan geboue en ander bates nie. ŉ Geraamde R15 miljoen sal ook spandeer moet word om bykomende personeel aan te stel om die akademiese program in te haal wat agter geraak het, asook R10 miljoen om navorsing te vervang wat verwoes is toe die wetenskapsentrum vernietig is. Die universiteit verloor ook ŉ paar miljoen aan huurinkomste weens die koshuise op kampus wat tans leegstaan. Dit sal glo ook ongeveer R60 miljoen kos om die administrasiegebou te vervang wat heeltemal afgebrand is, terwyl die skade aan die inhoud van die gebou sowat R35 miljoen beloop. Die skade aan Sedibeng-huis en die kampuskafeteria is na raming R2 miljoen. Maroela Media het vroeër berig betogers het op 24 Februarie verskeie geboue op die kampus aan die brand gesteek, die personeelkafeteria geplunder, ŉ motorfiets en sleepwa aan die brand gesteek en ŉ veiligheidsmaatskappymotor is vernietig. Louis Jacobs, woordvoerder van die NWU, het kort na die kampus se sluiting gesê dat die Mafikeng-kampus op 29 Maart weer vir akademiese aktiwiteite sal heropen en dat koshuisinwoners vanaf 28 Maart weer in die koshuise sal kan intrek. Die woordvoerder van die Mafikeng-kampus kon nie Dinsdagmiddag onmiddellik vir kommentaar bereik word nie. Maroela Media wou navraag doen oor of enigiemand vervolg is in verband met die skade wat aangerig is.